
A dura mater krónikus kémiai ingerlésének hatása a trigeminális szenzitizációra patkányban

Bevezetés:
Önálló fejfájásbetegségként a migrén, és különösen a krónikus formája, gyakori rohamokat okoz, melyek során a trigeminalis rendszer aktiválódik és szenzitizálódik. Ezen folyamat egyik kulcsmolekulája a neuronális nitrogén-monoxid szintáz (nNOS), mely jelen van a caudalis trigeminális mag (TNC) területén és részt vesz a fájdalom feldolgozásában és a centrális szenzitizációban. Állatokban a trigeminális rendszerben ilyenkor lezajló folyamatokat a dura materre adott inflammatory soup (IS) segítségével modellezhetjük, akár krónikus kezeléssel is.
Célkitűzés:
Célunk az volt, hogy vizsgáljuk milyen hatással van az ismételt duralis IS kezelés az állatok viselkedésére és a TNC nNOS expressziójára.
Anyag és módszer:
A vizsgálathoz felnőtt hím patkányokat használtunk (n=20). Altatásban craniotomiat hajtottunk végre és duralisan végződő tartós kanült helyeztünk be. Egy hét lábadozási idő után, az állatok fele, szintetikus interstíciális folyadékot (SIF - kontroll), míg a másik fele IS-t kapott topikálisan, heti 3 alkalommal, 4 héten keresztül. A kezelési napokon magatartási teszteket végeztünk (open field, hind paw mechanical allodynia). A legutolsó kezelést követő napon az állatokat perfundáltuk, a TNC-ből készült metszeteken nNOS immunfestést készítettünk és a pozitív sejteket megszámoltuk.
Eredmények:
A SIF csoporthoz képest az IS kezelés hatására az állatok fájdalomküszöbe, és lokomotoros aktivitása csökkent, a TNC-ben pedig nőtt a nNOS aktivitást mutató sejtek száma.
Következtetés:
Az aktív (IS) kezelés olyan viselkedésbeli változásokat okozott a patkányokban, melyek párhuzamba állíthatóak a humán migrénes roham alatt tapasztaltakkal. A nNOS is szignifikánsan megemelkedett a TNC-ben, azaz modellünkben is kulcsszerepet játszik a trigeminális rendszer aktivációjában és szenzitizációjában. Ez közelebb vihet a krónikus migrén alatt zajló folyamatok megértéséhez és új támadáspontú kezelések kifejlesztéséhez.




